To gange om ugen fra august til december bliver der sat 10 tons frisk grønkål af ved Vendsysselske Grønlangkål. I de fem måneder arbejdes der igennem, så der er nok til at hele Danmark kan få grønlangkål til julemaden. Produktionen kan klares af fem mand, og det tager ikke mere end 3,5 timer fra den friske grønkål er blevet lavet om til færdig, frossen grønlangkål. Når grønkålen bliver læsset af, skal den første skylles i tre forskellige kar. Herefter bliver den kogt, for så efterfølgende at blive hakket. Så bliver grønlangkålen pakket i bakker og herefter bliver den frosset og pakket ind. Rigtig vendsysselsk grønlangkål er grofthakket, i modsætning til den sønderjyske grønlangkål, som er finthakket. Hos Vendsysselske Grønlangkål går de derfor meget op i, at grønlangkålen bliver hakket, så der er struktur i. Se hele processen med at lave grønlangkål torsdag aften i Nordjylland LIVE klokken 19.30.
Fra august til december bliver der arbejdet på højtryk hos Vendsysselske Grønlangkål. Her skal der produceres og pakkes grønlangkål, så hele Danmark har nok til deres julemad.